Pernille Blach Hansen (S), 2000-02-23:
Det er et faktum, at miljø- og forureningsproblemer er grænseoverskridende.
Uanset hvor meget vi her i Danmark koncentrerer os om vores egen lille baghave, så er realiteterne jo, at vi i høj grad påvirkes af, hvad der sker omkring os. Mange miljøproblemer kan kun løses ved fælles regler på tværs af landegrænser. Derfor mener Socialdemokratiet, at et velfungerende internationalt samarbejde er utrolig vigtigt på miljøområdet.
Og heldigvis fungerer vores EU-samarbejde også godt på miljøområdet.
Resultaterne taler for sig selv.
Kun i et tilfælde repræsenterede EU's regler en forringelse af de danske regler, og da brugte vi miljøgarantien.
Så myten om, at vi altid hives ned af resten af Europa, er hermed manet i jorden.
Faktum er, at det danske beskyttelsesniveau gentagne gange er blevet styrket på grund af det europæiske samarbejde.
EU's miljøpolitik bliver endnu vigtigere i fremtiden, og her tænker jeg ikke mindst på udvidelsen med de central- og østeuropæiske lande.
Det er lande, hvor der på miljøområdet er meget at kæmpe for, og her får det europæiske samarbejde en meget central rolle at spille
Men EU's miljøpolitik forbedrer ikke kun miljøet i Europa.
EU er også den primære drivkraft, når det gælder miljøspørgsmål på verdensplan.
Det synes vi er utrolig positivt.
Socialdemokratiet mener, at det centrale i EU's miljøpolitik er at sikre et højt beskyttelsesniveau i Europa.
Omdrejningspunktet må nødvendigvis være en fælles og forpligtende indsats for et bedre miljø.
Sådan mener vi netop det skal være.
Miljøgarantien skal ikke være en betingelsesløs ret til nationale særregler.
Med Amsterdamtraktaten fik vi tilmed præciseret og forbedret miljøgarantien.
Det synes vi også er positivt.
Samtidig ser vi det som et godt tegn, at miljøgarantien ikke har været anvendt ret ofte - i alt 11 gange.
Det viser, at landene har været tilfredse med beskyttelsesniveauet på områder såsom miljø, arbejdsmiljø, sundhed og forbrugerbeskyttelse.
Men årsagen er vel også, at miljøgarantien netop har fungeret som et pres for høje standarder på disse områder.
Derfor synes vi, det er utrolig positivt, at standarderne som en konsekvens af miljøgarantien højnes overalt i Europa.
Det sker forhåbentlig også i fremtiden.
Men som sagt, miljøgarantien er og skal være en nødbremse.
Vi mener ikke, at Danmark skal sidde surmulende i toget og vente på, at toget kører ud ad det forkerte spor, for så derefter straks at hive i nødbremsen.
Tværtimod skal vi rejse os fra vores sæde og spurte op gennem toget, så vi i fællesskab kan være med til sammen med de andre lande at styre lokomotivet i Europa ud ad det rette, grønne spor.
Enhedslistens ordfører påpeger jo her den pointe, at miljøgarantien ikke gælder på landbrugsområdet, og vi har altid ment i Socialdemokratiet, at det ville være en god idé, hvis miljøgarantien blev udvidet til også at gælde på landbrugsområdet, så det er vi sådan set ikke uenige i.
Derfor kan jeg fuldt ud tilslutte mig hr. Keld Albrechtsens pointe, men det betyder ikke - i lyset af den forespørgsel, vi netop har haft - at vi synes, at man som udgangspunkt skal åbne for den slags diskussioner, når vi nu skal diskutere den kommende regeringskonference.